b'\n_START_ARTICLE_\nSeesamiseemned\n_START_PARAGRAPH_\nSeesamiseemned on hariliku seesami (Sesamum indicum) tillukesed lamedad seemned.\n_START_SECTION_\nAjalugu\n_START_PARAGRAPH_\nSeesamiseemned on k\xc3\xb5ige vanem teadaolev kirjas\xc3\xb5nas mainitud maitseaine, mis on leidnud \xc3\xa4ram\xc3\xa4rkimist juba 5000 aastat tagasi Ass\xc3\xbc\xc3\xbcrias. Juba v\xc3\xa4ga ammustel aegadel levis seesam Mesopotaamiast edasi k\xc3\xb5ikidesse Vahemere maadesse, Jaapanisse ja Hiinasse._NEWLINE_Ameerikasse j\xc3\xb5udsid seesamiseemned neegerorjade kaudu, kes nimetasid neid benn\xc3\xa9 seeds. Hiljem said nad v\xc3\xa4ga populaarseks USA l\xc3\xb5unaosariikide k\xc3\xb6\xc3\xb6gis.\n_START_SECTION_\nOstmine\n_START_PARAGRAPH_\nSeesamiseemned v\xc3\xb5ivad koorimata kujul olla pruunides, punastes v\xc3\xb5i mustades toonides, kuid k\xc3\xb5ige levinum on kahvatu hallikas-kollakas v\xc3\xa4rvivarjund. Erksad ja tumedad toonid v\xc3\xb5imaldavad roogi atraktiivselt kaunistada. Siiski tuuakse seesamiseemned m\xc3\xbc\xc3\xbcgile enamasti koorituna, kuna koores sisalduv oksaalhape h\xc3\xa4irib kaltsiumi omastamist ning annab seemnetele kergelt m\xc3\xb5rkja maitse. See kehtib ainult suuremate seemnekoguste puhul (n\xc3\xa4iteks tahiini), roogade kaunistamisel seda arvesse v\xc3\xb5tta vaja ei ole. _NEWLINE_K\xc3\xb5rge \xc3\xb5lisisalduse t\xc3\xb5ttu r\xc3\xa4\xc3\xa4suvad seemned kiiresti, mist\xc3\xb5ttu soovitatakse neid korraga osta v\xc3\xa4iksemates kogustes.\n_START_SECTION_\nS\xc3\xa4ilitamine\n_START_PARAGRAPH_\nSeesamiseemneid tuleks s\xc3\xa4ilitada kuivas kohas, \xc3\xb5hukindlalt ja valguse eest varjatult kuni kolm kuud. K\xc3\xbclmkapis v\xc3\xb5ivad nad vastu pidada aga kuni pool aastat, s\xc3\xbcgavk\xc3\xbclmas aga aasta. Maitseomaduste s\xc3\xa4ilitamise huvides tuleks seesamiseemneid osta alati tervetena.\n_START_SECTION_\nKasutamine\n_START_PARAGRAPH_\nSeemneid kasutatakse laialdaselt Aasias, eriti aga on nad hinnas India k\xc3\xb6\xc3\xb6gis._NEWLINE_Seesamiseemnete meeldivalt magus maitse muudab nad t\xc3\xa4nuv\xc3\xa4\xc3\xa4rseks lisandiks igasugustes k\xc3\xbcpsetistes ja maiustustes (nt halvaa) Samuti sobib neid ideaalselt kasutada rohelistest taimedest salatite \xc3\xbcleriputamiseks, seemneid v\xc3\xb5ib lisada ka pannkoogitaignasse, pirukat\xc3\xa4idistesse ja v\xc3\xbcrtsikatesse pajaroogadesse. _NEWLINE_Seesami p\xc3\xa4hklitaoline aroom avaldub t\xc3\xa4iel m\xc3\xa4\xc3\xa4ral alles r\xc3\xb6stimisel. R\xc3\xb6stige seemneid ahjuplaadil \xc3\xb5hukese kihina madalal kuumusel tihti segades 10\xe2\x80\x9315 minutit. R\xc3\xb6stimine muudab seemned kuldkollaseks ja maitsvaks. _NEWLINE_Pikantsete toitude v\xc3\xbcrtsitamisel on seesami maitse intensiivsem, kui seemned eelmevalt koos v\xc3\xa4hese soolaga uhmris purustada.\n_START_SECTION_\nTervislik toitumine\n_START_PARAGRAPH_\nSeesamiseemned sisaldavad rohkesti v\xc3\xa4\xc3\xa4rtuslikku seesami\xc3\xb5li, mille sisaldus v\xc3\xb5ib vastavalt sordile ulatuda kuni 50%-ni, samuti E-vitamiini, letsitiini, niatsiini, rikkalikult taimseid valke (20\xe2\x80\x9340%), magneesiumi, rauda ning kaltsiumi. Viimast on organismil tunduvalt lihtsam omastada, kui seemned on pastaks t\xc3\xb6\xc3\xb6deldud.'